KIRJALLINEN KYSYMYS P-1918/99 esittäjä(t): Francesco Turchi (UEN) komissiolle. Venäjä.



Virallinen lehti nro 303 E , 24/10/2000 s. 0019 - 0020



KIRJALLINEN KYSYMYS P-1918/99 esittäjä(t): Francesco Turchi (UEN) komissiolle (14. lokakuuta 1999) Aihe: Venäjä Tiedustelisin komissiolta, pitääkö paikkansa, että Venäjälle on vuosittain myönnetty yli 1 000 miljoonaa euroa Tacis-ohjelman puitteissa? Kun otetaan huomioon viimeaikaiset skandaalit, joihin Venäjän hallitus on sotkeutunut, tiedustelisin komissiolta, mihin toimiin se aikoo ryhtyä, jotta tällaisten tukien myöntämistä voidaan valvoa sekä tarkistaa, että ne todellakin käytetään humanitaariseen apuun eikä muihin tarkoituksiin? Chistopher Pattenin komission puolesta antama vastaus (16. marraskuuta 1999) Tacis-ohjelmasta on myönnetty Venäjälle 1,2 miljardia euroa vuosina 19911998. Venäjää koskevan toimintaohjelman talousarvio vuodeksi 1999 on 99,5 miljoonaa euroa. Tacis-ohjelman kautta ei toimiteta humanitaarista apua, vaan siitä myönnetään avustusrahoitusta poliittiseen neuvontaan, tekniseen apuun, opiskeluun ja koulutukseen sekä muihin toimenpiteisiin, joilla tuetaan siirtymistä markkinatalouteen ja demokraattiseen yhteiskuntaan. Vuoden 1998 Tacis-ohjelman tarkat yksityiskohdat on esitetty vuosikertomuksessa 1998, joka julkaistiin äskettäin. Kaikkien Tacis-ohjelmasta rahoitettujen ohjelmien ja hankkeiden seurannasta, arvioinnista ja tilintarkastuksesta huolehtivat, tarvittaessa paikan päällä, asianomaiset komission yksiköt sekä tilintarkastustuomioistuin. Yhteiseen ulkosuhteiden toimialaan (SCR), joka perustettiin vuoden 1998 heinäkuussa, sisällytettiin ensimmäistä kertaa erityisesti yhteisön ulkopuolelle suuntautuvien avustustoimintojen tilintarkastuksesta vastaava tilintarkastusyksikkö. Venäjälle myönnetyn Tacis-tuen osalta yksikkö on jo käynnistänyt useita tilintarkastuksia, joiden tarkoituksena on parantaa kyseisten tukitoimien valvontaa ja varmistaa, että yhteisön varoja käytetään oikein asianomaisen rahoitussopimuksen yksityiskohtaisten sääntöjen ja ehtojen mukaisesti. Tähän mennessä toiminnassa on keskitytty niihin toimiin, joissa perusteellista tilintarkastusta on katsottu tarvittavan kaikkein kiireellisimmin. Näihin kuuluvat sellaisten ohjelmien ja sopimusten tilintarkastukset, jotka koskevat teknisen avun toimittamista Venäjän kaltaisten maiden ydinturvallisuusteollisuudelle, sekä toimenpiteet tilintarkastusten käynnistämiseksi, jotta voidaan valvoa Venäjälle elintarvikeapuohjelmasta toimitettua apua sekä Tacis-ohjelmaa koskevia sopimuksia ja ohjelmia, joiden mahdollisista varainhoidon valvontaan ja yhteisön varojen hallinnointiin liittyvistä ongelmista komissio on saanut tietää. Muita toimenpiteitä Venäjälle suunnattujen yhteisön varojen valvonnan lisäämiseksi ollaan juuri toteuttamassa, esimerkiksi parhaillaan tehdään useita puitesopimuksia, joiden avulla on mahdollista vastata nopeammin ja joustavammin tuleviin tilintarkastuspyyntöihin. Tämä mahdollistaa tilintarkastustoiminnan laajentamisen, jotta voidaan valvoa yhä suurempaa määrää Venäjälle suunnatusta yhteisön tuesta. Jos tilintarkastusten analyysi antaa aihetta epäillä sääntöjenvastaisuuksia tai mahdollisesti petosta, asiasta ilmoitetaan välittömästi Euroopan petostentorjuntavirastolle (OLAF). Tacis-ohjelmista on myös tehty arviointeja. SCR:n internet-sivu http://europa.eu.int/comm/scr/evaluation/index.htm (arviointiyksikkö) sisältää kaikki viimeisten kolmen vuoden aikana tehdyt arviointiraportit kokonaisuudessaan. Lisäksi nykyisestä elintarvikeapuohjelmasta sekä yleisestä maakohtaisesta ohjelmasta tehdään parhaillaan kokonaisarviointia. Näissä arvioinneissa analysoidaan asetetut tavoitteet ja edunsaajamaiden tarpeet ottaen huomioon sen, miten Tacis-toimet täyttivät tarkoituksenmukaisuuden, tehokkuuden, toimivuuden, vaikutuksen ja kestävyyden kriteerit. Yhteisön humanitaarisen avun ohjelmia hallinnoi komissio. Ohjelmat toteutetaan yhteistyössä ammattimaisten humanitaaristen järjestöjen, kuten Yhdistyneiden kansakuntien erityisjärjestöjen, eurooppalaisten valtiosta riippumattomien järjestöjen ja Punaisen Ristin kanssa. Komissio avasi äskettäin teknisen toimiston Moskovaan voidakseen neuvoa kumppaneita suoraan paikan päällä. Myös komissio on yleensä varovainen Venäjän federaation jakelujärjestelmien luotettavuutta koskevissa arvioissaan. Tämä on itse asiassa yksi keskeinen syy siihen, että komission toimet maassa ovat jääneet verrattain vaatimattomiksi (asianmukaiset seurantamahdollisuudethan ovat yksi keskeinen peruste komission päättäessä hanke-ehdotuksesta).